ବିଶ୍ୱ ରେକର୍ଡ ବୁକ୍ରେ ୩ ବର୍ଷର ଶିଶୁ, ୪ଟି ଭାଷାରେ ୩୬ଟି ରାଇମ୍ସ ଗାଇ ପାରୁଛନ୍ତି କେ. ସାଇ ପ୍ରତ୍ୟୁଷ | Sambad\nକଟକ : ଏକ୍ସକ୍ଲୁସିଭ୍ ୱାର୍ଲଡ଼୍ ବୁକ୍ ଅଫ୍ ରେକର୍ଡସ୍ରେ ସ୍ଥାନ ପାଇଛନ୍ତି କଟକର ୨ ବର୍ଷ ୧୧ ମାସର ଶିଶୁ କେ. ସାଇ ପ୍ରତ୍ୟୁଷ। ମାତୃଭାଷା ଓଡ଼ିଆ ସମେତ ହିନ୍ଦୀ, ଇଂରାଜୀ, ତେଲଗୁ ଭଳି ଚାରୋଟି ଭାଷାରେ କଥା କହିବା ସହ, ଚାରୋଟି ଭାଷାରେ ୩୬ ପ୍ରକାରର ରାଇମସ୍, ଜାତୀୟ ସଙ୍ଗୀତ, ଗାୟତ୍ରୀ ମନ୍ତ୍ର ଭଳି ପାଞ୍ଚରୁ ଛଅ ପ୍ରକାରର ଶ୍ଳୋକ, ବିଭିନ୍ନ ରାଜ୍ୟ ଓ ରାଜଧାନୀର ନାମ କହି ଏଭଳି ରେକର୍ଡର ଅଧିକାରୀ ହୋଇପାରିଛନ୍ତି ଏହି ଶିଶୁ।\nକଟକର ସିଡ଼ିଏ ସେକ୍ଟର-୧୧ରେ ରହୁଥିବା କେ. ସାଇ କିଶୋର ଓ ଦୀପ୍ତିରେଖା ମହାନ୍ତିଙ୍କ ପୁଅ କେ. ସାଇ ପ୍ରତ୍ୟୁଷ ସ୍ଥାନୀୟ ଏକ ଘରୋଇ ସ୍କୁଲରେ ପ୍ରି ନର୍ସରିରେ ପଢୁଛନ୍ତି। ବାପା ତାମିଲ ଓ ମା ଓଡ଼ିଆ ହୋଇଥିବାରୁ ଅତି କମ୍ ବୟସରେ ଦୁଇଟି ଯାକ ଭାଷାକୁ ଅନୁକରଣ କରି ଓଡ଼ିଆ, ତେଲୁଗୁ କହିବା ସହିତ ହିନ୍ଦୀ, ଇଂରାଜୀ ଭାଷାରେ ବି ସେ କଥା କହିବା ଆରମ୍ଭ କରିଥିଲେ। ଚାରୋଟି ଭାଷାରେ ୩୬ ପ୍ରକାରର ରାଇମସ୍, ଜାତୀୟ ସଙ୍ଗୀତ, ଗାୟତ୍ରୀ ମନ୍ତ୍ରୀ ଭଳି ପାଞ୍ଚରୁ ଛଅ ପ୍ରକାରର ଶ୍ଳୋକ, ବିଭିନ୍ନ ରାଜ୍ୟ ଓ ରାଜଧାନୀର ନାମ ସେ ଚଟାପଟ କହି ପାରୁଛନ୍ତି। ପ୍ରତ୍ୟୁଷଙ୍କ ସମସ୍ତ ଜିନିଷ ଜାଣିବା ପ୍ରତି ଆଗ୍ରହକୁ ଦେଖି ତାଙ୍କ ମା ତାଙ୍କୁ ବିଭିନ୍ନ ବିଷୟରେ ଅବଗତ କରାଇଥାନ୍ତି। ଖୁବ୍ ଅଳ୍ପ ସମୟରେ ବହୁ କଥା ମନେ ରଖି ଦିଅନ୍ତି ପ୍ରତ୍ୟୁଷ। ମା ଦୀପ୍ତିରେଖା ସୋସିଆଲ ମିଡିଆ ମାଧ୍ୟମରେ ୱାର୍ଲଡ ବୁକ୍ ଅଫ୍ ରେକର୍ଡସ ପାଇଁ ପ୍ରତ୍ୟୁଷଙ୍କ ନାମ ଆବେଦନ କରିଥିଲେ। ଏବଂ ପ୍ରତିଯୋଗିତାରେ ନିଜ ପ୍ରତିଭା ପ୍ରଦର୍ଶନ କରି ବହୁ ପିଲାଙ୍କୁ ପଛରେ ପକାଇ ଏହି ରେକର୍ଡସରେ ନିଜ ସ୍ଥାନ ସୃଷ୍ଟି କରି ପାରିଥିଲେ ସାଇ ପ୍ରତ୍ୟୁଷ।
